Illum f'Juba waslet titjira tal-Pont Umanitarju bl-Ajru tal-UE bħala parti mill-appoġġ Ewropew għall-pajjiżi vulnerabbli matul il-pandemija tal-coronavirus. Abbord kien hemm provvisti umanitarji u tagħmir mediku meħtieġ biex jappoġġja r-rispons nazzjonali għall-pandemija. Se jkun hemm titjira oħra fil-jiem li ġejjin, u l-ammont totali ta' merkanzija ttrasportata se jitla' għal 89 tunnellata. Dan jagħmilha waħda mill-akbar operazzjonijiet tal-Pont Umanitarju bl-Ajru tal-UE sa mit-tnedija tagħha. “L-UE tkompli tappoġġja lill-poplu fil-bżonn fis-Sudan t'Isfel, speċjalment fil-kriżi dinjija tas-saħħa. L-indirizzar tal-pandemija globalment huwa fl-interess ta' kulħadd. It-Titjiriet tal-Pont Umanitarju bl-Ajru tal-UE jwasslu tagħmir mediku u provvisti oħrajn biex jipproteġu lill-ħaddiema tal-kura tas-saħħa u tal-għajnuna umanitarja l-aktar esposti. Sabiex jiġi żgurat li l-għajnuna tkompli tilħaq lil dawk li huma l-aktar fil-bżonn, huwa essenzjali li l-ħaddiema umanitarji jkollhom aċċess sħiħ u sikur biex iwettqu l-ħidma tagħhom li ssalva l-ħajjiet”, qal Janez Lenarčič, il-Kummissarju għall-Ġestjoni tal-Kriżijiet Barra minn hekk, biex tgħin lil dawk li huma l-aktar vulnerabbli fis-Sudan t'Isfel, fl-2020, il-Kummissjoni qed timmobilizza total ta' €42.5 miljun f'għajnuna umanitarja. Dan jinkludi €9 miljun biex jiġu indirizzati l-effetti tal-pesta tal-ġurati tad-deżert fil-komunitajiet lokali. Barra minn hekk, fl-appoġġ għall-iżvilupp fit-tul bħala parti mill-pakkett “Team Europe”, fis-Sudan t'Isfel se jingħataw ukoll €49.1 miljun mill-UE u l-Istati Membri tagħha. Dan il-finanzjament jgħin biex tissaħħaħ is-sistema tas-saħħa, tiġi appoġġjata l-ekonomija u jissaħħu s-sistemi tal-appoġġ soċjali fil-pajjiż. It-titjiriet tal-Pont Umanitarju bl-Ajru tal-UE lejn Juba qed jiġu operati b'mod konġunt mill-UE, l-Italja u Franza u f'koordinazzjoni mal-awtoritajiet tas-Sudan t'Isfel. It-titjiriet huma ffinanzjati kompletament mill-UE, filwaqt li l-merkanzija tappartjeni għall-organizzazzjonijiet tal-għajnuna li jużaw it-titjira, f'koordinazzjoni mar-Réseau Logistique Humanitaire – network Ewropew tal-organizzazzjonijiet umanitarji. Sfond Minkejja progress riċenti fl-implimentazzjoni tal-ftehim ta' paċi, il-ħtiġijiet umanitarji għadhom kbar fis-Sudan t'Isfel, b'1.6 miljun persuna spostati internament u madwar 7.4 miljun fi bżonn ta' assistenza ta' emerġenza. Għargħar, żegħda ġradijiet, żieda mill-ġdid fil-vjolenza, u l-pandemija li għaddejja tal-coronavirus ipoġġu aktar pressjoni fuq il-ħtiġijiet umanitarji fil-pajjiż. Għajnuna umanitarja tal-UE fis-Sudan t'Isfel Il-proġetti umanitarji ffinanzjati mill-UE fis-Sudan t'Isfel qed jindirizzaw il-ħtiġijiet estremi tal-ikel u n-nutrizzjoni billi jipprovdu assistenza alimentari li ssalva l-ħajjiet, provvisti nutrittivi u żrieragħ tal-għelejjel li jikbru malajr għal dawk li huma l-aktar vulnerabbli. Prijoritajiet oħra jinkludu l-provvista tal-kura tas-saħħa bażika f'żoni li diffiċli jintlaħqu u assistenza ta' protezzjoni għal dawk li huma l-aktar vulnerabbli, speċjalment in-nisa u t-tfal. Fil-kuntest attwali tal-pandemija, is-sħab umanitarji tal-UE qed iżidu l-aċċess tal-poplu vulnerabbli għas-saħħa, l-ilma, is-sanitazzjoni u l-iġjene u jipprovdu tagħmir protettiv essenzjali għall-ħaddiema tas-saħħa u għall-komunikazzjoni tar-riskju. Għal aktar informazzjoni Skedi informattivi: Is-Sudan t'Isfel